14-jarige doodgeskiet: ‘Hy was so ŉ lewendige seun’JP Bezuidenhout. Foto: Verskaf. Die 14-jarige seun wat Vrydag deur rowers in Harrismith in die Vrystaat doodgeskiet is, is intussen as Jean-Pierre (JP) Bezuidenhout geïdentifiseer. Tinus Defortier, JP se grootmaakpa, het aan Maroela Media vertel hy is ŉ veiligheidsbeampte by Votella-veiligheidsmaatskappy. Defortier was aan diens, maar het voor sy skof geëindig het vir sy bestuurder toestemming gevra of hy gou saam met sy lewensmaat, Amanda Bezuidenhout, en JP winkel toe kan ry om kruideniersware te gaan koop. Die gesin het aan die sykant van ŉ plaaslike supermark gestop en dadelik onraad gemerk. “Mense het plat op die grond gelê. Ek het vir Amanda en JP gesê om plat in die motor te lê en het uitgeklim. Daar was ŉ klomp van hulle, een het my van die voorkant af vasgepen. Ek het op een van hulle geskiet en toe brand hulle éérs los,” het Defortier gesê. Volgens hom het hy taktiese opleiding en kon hy ŉ AK47 en ŉ haelgeweer hoor. Daar is ook haelgeweerskote aan die motor aangetref. “As jy op die foto’s tel, kan jy 39 gate in die motor sien.” Die rowers het daarna gevlug. “Toe die skietery bedaar, het ek vir my kind gevra of hy oukei is en toe ek my hand op sy lyfie sit, kon ek klaar die bloed voel. Amanda is deur die skouer geskiet en dit het voor by haar longe uitgekom.” Defortier het met Amanda en JP na die Busamed Harrismith- privaat hospitaal gejaag. “Toe ons daar stop en ek met die outjie praat, het ek net ŉ roggelgeluid gehoor.” Defortier het gesê hy kan nie met sekerheid sê hoeveel keer JP geskiet is nie, maar hy dink daar was twee skote in sy onderlyf en een by sy oog in wat teruggekaats het en toe by sy mond uit is. JP en Amanda is by Busamed gestabiliseer en Vrydagaand nog na die staatshospitaal in Qwa-Qwa oorgeplaas. “JP is Saterdag omstreeks 02:00 oorlede. Sy lyfie kon dit net nie hanteer nie, die skok was te groot. Hy het doodgebloei.” Amanda word steeds in ŉ algemene saal behandel en het volgens Defortier bloed op haar longe en kla baie van pyn. “Sy gaan vanmiddag weer dokter toe dat hulle kyk. Hulle vermoed daar is nog glasstukke in haar lyf.” Hy sê Amanda is vir hom té kalm. “Ek dink die skok het nog nie ingesink nie.” JP was ŉ gr. 8-leerder aan die Hoërskool Harrismith. “Hy was ŉ lewendige mannetjie, maar kon ook maklik diep raak. Hy was lief vir sy rekenaar, om videospeletjies te speel en vir sy hond, Rufus. Toe ek by die huis kom, het daai hond op sy agterstewe gaan sit en sy poot uitgesteek en ek sweer hy het my hand vasgehou vir omtrent drie minute, hy het geweet,” vertel Defortier emosioneel. Lede van die Rotariërs in Harrismith het aangebied om die begrafnis namens die gesin te behartig. Hoërskool Harrismith het op hul Facebook-blad geskryf dat hulle diep hartseer is oor JP se afsterwe. “Ons gedagtes en gebede is in die tyd met sy familie en vriende.” JP Bezuidenhout. Foto: Verskaf. Maroela Media het vroeër berig die polisie ondersoek twee sake van sakeroof, een van moord, drie van poging tot moord en ook ŉ saak van opsetlike saakbeskadiging. Volgens sers. Mmako Mophiring, woordvoerder van die polisie, het ses rowers, gewapen met vier vuurwapens, by ŉ plaaslike supermark ingebars en die bestuurder gedreig. “Hy het saamgewerk en hulle het van die toneel gevlug met ŉ onbevestigde hoeveelheid kontant.” Terwyl hulle uit die winkel beweeg het, het hulle lukraak skote afgevuur op die motors in die parkeerterrein. Defortier meen dit is hiér waar hulle aangeval is. Die rowers het toe sowat een straat verder op ŉ groentewinkel toegeslaan en daar ook die klante en eienaars gedreig en met ŉ klein hoeveelheid kontant gevlug. Verder het hulle op nog ŉ motor van die Votella-maatskappy asook ŉ polisievoertuig losgebrand. Mophiring het Maandagoggend bevestig dat niemand nog in verband met die voorval in hegtenis geneem is nie.